Document ID: 32014R1272

KOMISIJOS ĮGYVENDINIMO REGLAMENTAS (ES) Nr. 1272/2014
2014 m. lapkričio 28 d.
kuriuo iš dalies keičiamos Reglamento (EEB) Nr. 2454/93 nuostatos, susijusios su laikinai įvežamų konteinerių žymėjimu
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
kadangi:
(1)
Sąjunga yra viena iš 1990 m. birželio 26 d. Stambule pasirašytos Laikinojo įvežimo konvencijos (toliau - Stambulo konvencija) susitariančiųjų šalių. Stambulo konvencijos B.3 priede išdėstytos nuostatos dėl talpintuvų (konteinerių), padėklų, taros, pavyzdžių ir kitų prekių, importuojamų vykdant prekybos operaciją. 2013 m. kovo 25 d. Laikinojo įvežimo konvencijos administravimo komitetas savo 12-ajame posėdyje rekomendavo iš dalies pakeisti Stambulo konvencijos B.3 priedo II priedėlį, kuriame išdėstytos talpintuvų (konteinerių) žymėjimo nuostatos. Šis pakeitimas įsigaliojo 2014 m. lapkričio 4 d.;
(2)
Stambulo konvencija Sąjungoje nėra tiesiogiai taikoma. Todėl jos pakeitimas turėtų būti įtrauktas į Sąjungos teisę siekiant užtikrinti, kad Sąjunga laikytųsi savo tarptautinių įsipareigojimų;
(3)
Komisijos reglamentą (EEB) Nr. 2454/93 (2) reikėtų atitinkamai iš dalies pakeisti;
(4)
šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2454/93 557 straipsnis pakeičiamas taip:
1)
1 dalies pirmoji pastraipa pakeičiama taip:
„1. Visiškas atleidimas nuo importo muitų suteikiamas konteineriams, kurie tinkamoje ir gerai matomoje vietoje turi patvarius žymėjimus, teikiančius visą šią informaciją:
a)
savininko ar operacijos vykdytojo tapatybė nurodant jo tikslų vardą ir pavardę arba tapatybės žymėjimą pagal nustatytą identifikavimo sistemą, atmetant tokius simbolius kaip emblemos arba vėliavos;
b)
savininko arba operacijos vykdytojo suteikti konteinerio identifikavimo ženklai ir numeriai;
c)
tuščio konteinerio kartu su visa stacionariai prie jo pritvirtinta įranga svoris.“
2)
1 dalyje po pirmosios pastraipos įterpiama ši pastraipa:
„Krovinių konteinerių, kurie bus plukdomi jūriniais laivais, arba bet kurių kitų konteinerių, kurie pažymėti ISO standartiniu kodu (pvz., keturios didžiosios raidės, paskutinioji - U), savininko arba pagrindinio operacijos vykdytojo tapatybė, konteinerio serijos numeris ir kontrolinis skaitmuo turi atitikti tarptautinį standartą ISO 6346 ir jo priedus.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. lapkričio 28 d.

Labels: 8
3
15